Du er her: Hjem / Korona / Over 1000 vaksinedoser satt
Over 1000 vaksinedoser satt
Denne uken ble 118 personer vaksinert i Rennebu
Mange brikker skal på plass for at vaksineringen skal gå trygt og effektivt for seg. Vi ønsker å gi en stor takk til alle innbyggere som så langt har vært til vaksinering og ikke minst alle frivillige som stiller opp og hjelper til på vaksinedagene.
Etter årets fire første måneder har vi satt 1049 vaksinedoser i Rennebu. De første vaksinerte er allerede fullvaksinerte, mens andre venter på dose nummer to. Denne uka kom det også informasjon til de som ble vaksinert med AstraZeneca-vaksinen i slutten av mars. Det er besluttet at de dette gjelder vil få tilbud om sin andre dose med et annet vaksinemerke.
Informasjon til deg som har fått AZ-vaksine
Mens antallet vaksinedoser øker vesentlig fra uke til uke er testaktiviteten stabilt lav for tiden med 20-30 tester ukentlig. Siden mars 2020 har vi nå gjennomført 2218 koronatester.
Fremdrift vaksinering
Vi er fortsatt i prioriteringsgruppe 4. Det betyr at vi nå vaksinerer aldersgruppen 65 - 74 år og personer i aldersgruppen 18-64 år med sykdom/tilstand med høy risiko for alvorlig forløp.
Vi er straks klar for å starte med gruppe 5; personer i aldersgruppen 55-64 år med underliggende sykdommer/tilstander.
Gruppe 5, 6 og 7 er alle knyttet til personer med underliggende sykdommer i ulike aldersgrupper. Det er først i gruppe 8 vi kun går ut ifra alder igjen. Dette er i tråd med slik de nasjonale prioriteringslistene ser ut i dag. Det er en pågående diskusjon omkring prioriteringen av hvem som skal få vaksiner. Om det kommer endringer vil vi selvfølgelig informere om dette i våre kanaler her på hjemmesiden og på Facebook-siden vår.
Les mer om vaksinering i Rennebu
Fra og med 30.april ble det opprettet en egen vaksinetelefon i Rennebu. Vi ringer opp alle i de aktuelle vaksineringsgruppene med tilbud om vaksine og tidspunkt for vaksinering. Noen ganger kan det være behov for å bytte dato eller andre spørsmål knyttet til vaksineringen. Derfor vil vaksinetelefonen være tilgjengelig hverdager fra 09.00 - 12.00. Har du derimot spørsmål om testing eller symptomer ringer du som vanlig koronatelefonen.